曾巩
地动
吾闻元气判为二，升降相辅非相伤。
今者无端越疆畔，阴气焰焰侵于阳。
阳收刚明避其势，阴负捷胜尤倡佯。
地乘是气亢于下，震荡裂拆乖其常。
齐秦晋代及荆楚，千百其堵崩连墙。
隆丘桀屋不自定，翩若猛吹摇旌幢。
生民汹汹避无所，如寄厥命于湖江。
有声四出嘻可怕，谁击万鼓何雷硠。
阴为气静乃如此，天意昧密宁能详。
或云蛮夷尚侵轶，已事岂必垂灾祥。
意者邪臣有专恣，气象翕翕难为富。
据经若此非臆决，皎如秋日浮清霜。
祖宗威灵陛下圣，安得直语闻明堂。
朝廷肃穆法度治，岂用懔懔忧胡羌。